Ме́сяца а́вгуста в 21-й день  
Преподо́бныя Ма́рфы Диве́евския

НА МА́ЛЕЙ ВЕЧЕ́РНИ

На Го́споди, воззва́х: стихи́ры 4, глас 2:

Ки́ими похва́льными пе́сньми/ воспое́м преподо́бную Ма́рфу,/ ди́вную нача́льницу Диве́ева Небе́снаго,/ от ю́ности благода́ть Свята́го Ду́ха стяжа́вшую,/ и ны́не во оби́телех Небе́сных// моля́щуюся о спасе́нии душ на́ших?

Ки́ими недосто́йными усты́/ восхва́лим вселюбе́зную ма́терь на́шу Ма́рфу,/ чистото́ю, кро́тостию и послуша́нием соверше́нным/ в о́трочестве Бо́гу угоди́вшую,// Его́же мо́лит о спасе́нии душ на́ших?

Ки́ими похва́льными пе́сньми/ ублажи́м ди́вную молча́льницу,/ собесе́дницу вели́каго ста́рца Серафи́ма,/ в та́йне храни́вшую того́ открове́ния о оби́тели Диве́евстей// и те́пле моля́щуюся о спасе́нии душ на́ших?

Сла́ва, глас 6:

Прииди́те, ве́рнии лю́дие,/ во святу́ю оби́тель Диве́евскую,/ я́же земны́й жре́бий Бо́жия Ма́тере нарица́ется,/ ублажи́м ве́рную рабу́ Пресвяты́я Богоро́дицы,/ преподо́бную Ма́рфу,/ и, припа́дающе к ея́ честны́м и многоцеле́бным моще́м,/ усе́рдно возопии́м:// помяни́ нас, ма́ти на́ша, во Ца́рствии Небе́снем.

И ны́не, пра́здника.

На стихо́вне стихи́ры, глас 3:

Всех ра́достей Ра́дость,/ Преблагослове́нная Богоро́дица Де́ва/ ра́дости ве́чныя тя сподо́би,/ ма́ти на́ша Ма́рфо,// я́ко Свою́ служи́тельницу ве́рную.

Стих: Ди́вен Бог во святы́х Свои́х,// Бог Изра́илев.

Пречи́стою Богоро́дицею избра́нная/ и си́лою Боже́ственною огражда́ема,/ ра́достно на по́двиги потекла́ еси́,/ ма́ти Ма́рфо сла́вная,// моли́ся о ве́рою чту́щих тя.

Стих: Честна́ пред Го́сподем// смерть преподо́бных Его́.

Вели́кий а́нгельский о́браз восприи́мши,/ нача́льница Небе́снаго Диве́ева яви́лася еси́,/ преподо́бная Ма́рфо,// моли́ся о любо́вию чту́щих тя.

Сла́ва, глас 5:

Боголюби́ва и ми́лостива,/ мудрова́нием смире́нна и любве́ испо́лнена яви́лася еси́,/ неве́сто Христо́ва Ма́рфо,/ ты бо, а́нгельски на земли́ пожи́вши,/ кончи́ну блаже́нную в ю́ных ле́тех прия́ла еси́/ и вене́ц нетле́нный улучи́ти сподо́билася еси́,// те́мже моли́ся о спасе́нии душ на́ших.

И ны́не, пра́здника.

Тропа́рь пи́сан на вели́цей вече́рни.

НА ВЕЛИ́ЦЕЙ ВЕЧЕ́РНИ

На Го́споди, воззва́х: стихи́ры на 8, глас 8:

Преподо́бная Ма́рфо всехва́льная,/ ста́рца Серафи́ма послу́шнице ве́рная,/ ты, наставле́нием того́ тве́рдо после́дующи,/ в молча́нии благода́ть Ду́ха Свята́го стяжа́ла еси́/ и сла́ву оби́тели Диве́евския,/ ю́же той в та́йне возвеща́ ти, усе́рдно храни́ла еси́./ С ни́мже те́пле моли́ся ко Го́споду// спасти́ся душа́м на́шим.

Преподо́бная Ма́рфо богому́драя,/ ты, измла́да Го́спода возлюби́вши/ и за́поведи Его́ усе́рдно храня́щи,/ непреста́нную моли́тву стяжа́ла еси́/ и преподо́бным Серафи́мом нача́льница Небе́сныя оби́тели Диве́евския/ нарече́на бы́ти сподо́билася еси́./ Ны́не же ду́хом с на́ми пребыва́ющи,/ исцеле́ния ско́ро источа́еши,// ве́рою и любо́вию к тебе́ притека́ющим.

Преподо́бная ма́ти на́ша Ма́рфо,/ ты, изде́тска стра́ху Бо́жию навы́кши,/ в моли́тве непреста́нней при́сно пребыва́ла еси́/ и, ра́зум богопросвеще́нный стяжа́вши,/ се́рдце твое́ со тща́нием храни́ла еси́,/ те́мже и Присноде́вы служи́тельница яви́лася еси́./ Е́йже о нас помоли́ся// спасти́ся душа́м на́шим.

Преподо́бная ма́ти на́ша Ма́рфо,/ ты, Жениха́ Христа́ от ю́ности возжеле́вши/ и благода́тию Ду́ха Свята́го блиста́ющи,/ свещу́ любве́ све́тло угото́вала еси́./ Ны́не же на Небесе́х Престо́лу Бо́жию предстоя́щи/ и ве́лие дерзнове́ние ко Го́споду иму́щи,/ моли́ся от бед изба́витися// ве́рою и любо́вию тя велича́ющим.

Сла́ва, глас 1:

Весели́ся днесь, оби́теле Диве́евская!/ Вои́стину свяще́нный и ра́достный пра́здник наста́,/ непоро́чная бо неве́ста Христо́ва Ма́рфа/ пе́сньми духо́вными ублажа́ется,/ Небеса́ у́бо досто́йно веселя́тся,/ и́нокини, моли́твами тоя́ храни́мыя, ра́дуются,/ ве́рнии благода́ть исцеле́ний обрета́ют,// соверша́юще све́тлое торжество́.

И ны́не, пра́здника.

Вход. Проки́мен дне. И чте́ния три преподо́бническая.

На лити́и стихи́ра, глас 6:

Весели́ся днесь, земле́ Нижегоро́дская,/ и торжеству́й, оби́теле Диве́евская!/ Наста́ бо па́мять Ма́рфы преподо́бныя,/ я́же, от ю́ности мирска́го мяте́жа избе́гши,/ любо́вию Христо́вою уязви́ся/ и, сестре́ Ла́заря пра́веднаго уподо́бившися,/ ева́нгельски благу́ю часть избра́./ Те́мже ны́не похва́льныя пе́сни воспева́юще/ и сла́ву Бо́гу воздаю́ще,// житию́ тоя́ вси подража́ти усе́рдно потщи́мся.

На стихо́вне стихи́ры, глас 2:

Чистоту́ от ю́ности сохрани́вши,/ доброде́тельми све́тло, Ма́рфо досточу́дная, украси́лася еси́/ и, любо́вию боже́ственною уязви́вшися,/ Христу́ до́бре угоди́ла еси́./ Помози́ и нам, богоблаже́нная ма́ти,/ чистоту́ се́рдца соблюда́ти// и любо́вь ева́нгельскую друг ко дру́гу стяжа́ти.

Стих: Ди́вен Бог во святы́х Свои́х,// Бог Изра́илев.

Отрокови́це ди́вная и мона́шествующих украше́ние,/ преподо́бная ма́ти Ма́рфо,/ ты, в моли́тве непреста́нней/ и́мя Христо́во в се́рдце твое́м нося́щи/ и в труде́х бде́нных да́же до сме́рти пребыва́ющи,/ си́лою Боже́ственнаго Ду́ха/ соверше́нное безстра́стие стяжа́ла еси́,/ те́мже и оби́телей Небе́сных дости́гла еси́,// иде́же мо́лишися о спасе́нии душ на́ших.

Стих: Честна́ пред Го́сподем// смерть преподо́бных Его́.

Торжеству́й, земле́ Нижегоро́дская,/ в прославле́нии но́выя о тебе́ моли́твенницы!/ Весели́ся, оби́теле Диве́евская,/ иму́щи в себе́ сокро́вище многоце́нное,/ честны́я мо́щи Ма́рфы досточу́дныя,/ иде́же днесь вси усе́рдно мо́лимся,// во е́же спасти́ся нам.

Сла́ва, глас 5:

Я́ко звезда́ многосве́тлая,/ сия́нии духо́вными зе́млю на́шу просвети́ла еси́,/ преподо́бная ма́ти на́ша Ма́рфо,/ тьму скорбе́й разгоня́ющи/ и неду́ги врачу́ющи./ Те́мже моли́ся ко Го́споду,/ мир ми́рови дарова́ти// и душа́м на́шим ве́лию ми́лость.

И ны́не, пра́здника.

Тропа́рь, глас 2:

Собесе́днице преподо́бнаго Серафи́ма,/ ди́вная отрокови́це и ма́ти на́ша Ма́рфо,/ равноа́нгельное житие́ стяжа́вши,/ на Небесе́х жи́тельства дости́гла еси́,// иде́же мо́лишися о спасе́нии душ на́ших.

НА У́ТРЕНИ

По 1-м стихосло́вии седа́лен, глас 7:

Я́ко звезда́ у́тренняя и со́лнце све́тлое, возсия́ днесь па́мять твоя́, преподо́бная ма́ти Ма́рфо. Те́мже мо́лим тя: ум наш, нераде́нием омраче́нный, просвети́ и подви́гни сердца́ мона́шествующих к подража́нию по́стническаго твоего́ жития́.

Сла́ва, и ны́не, пра́здника.

По 2-м стихосло́вии седа́лен, глас 1:

Осия́ема ны́не непреста́нною сла́вою Пресвяты́я Тро́ицы, ма́ти на́ша Ма́рфо, и боже́ственнаго весе́лия и ра́дости испо́лнена, моли́ся о нас те́пле ко Го́споду, во е́же изба́витися нам му́ки ве́чныя.

Сла́ва, и ны́не, пра́здника.

Велича́ние:

Ублажа́ем тя,/ преподо́бная ма́ти на́ша Ма́рфо,/ и чтим святу́ю па́мять твою́,/ ты бо мо́лиши за нас// Христа́ Бо́га на́шего.

Псало́м избра́нный: Терпя́ потерпе́х Го́спода:

По полиеле́и седа́лен, глас 1:

Неве́сто прекра́сная черто́га Ца́рскаго, преподо́бная Ма́рфо, ты, послуша́нию, воздержа́нию и моли́тве навы́кши, во оби́тели Диве́евстей по́двиги просия́ла еси́ и ми́лость от Го́спода улучи́ла еси́. Те́мже моли́ся приле́жно о спасе́нии душ на́ших.

Сла́ва, и ны́не, пра́здника.

Степе́нна, 1-й антифо́н 4-го гла́са. Проки́мен, глас 4: Ди́вен Бог во святы́х Свои́х,// Бог Изра́илев. Стих: В це́рквах благослови́те Бо́га, Го́спода от исто́чник Изра́илевых. Вся́кое дыха́ние: Ева́нгелие от Матфе́я, зача́ло 104.

По 50-м псалме́ стихи́ра, глас 6:

Ма́рфо богоно́сная,/ ча́до возлю́бленное преподо́бнаго Серафи́ма,/ ты, послуша́ние и безмо́лвие от ю́ности возлюби́вши,/ в моли́тве и посте́ просия́ла еси́,/ и ско́рби и боле́зни/ Христа́ ра́ди да́же до сме́рти понесла́ еси́,/ венце́м Небе́сным от Него́ украси́вшися.// Те́мже моли́ся о чту́щих святу́ю па́мять твою́.

Кано́н, глас 8.

Песнь 1

Ирмо́с: Колесницегони́теля фарао́ня погрузи́/ чудотворя́й иногда́/ Моисе́йский жезл, крестообра́зно порази́в,/ и раздели́в мо́ре,/ Изра́иля же беглеца́, пешехо́дца спасе́,// песнь Бо́гови воспева́юща.

Пода́ждь ми, Го́споди, словесе́ дар, да пе́сньми восхвалю́, в земне́м уде́ле Бо́жия Ма́тере просия́вшую, отрокови́цу ди́вную, преподо́бную ма́терь на́шу Ма́рфу.

Подоба́ет по достоя́нию восхвали́ти преподо́бную Ма́рфу, отрокови́цу непоро́чную, в по́двизех дре́вним отце́м поревнова́вшую и Го́споду угоди́вшую.

Благослове́ние Пресвяты́я Де́вы испо́лнивши, Ма́рфо досточу́дная, ве́лия уго́дница Бо́жия и те́плая на́ша предста́тельница яви́лася еси́, моля́щися непреста́нно о спасе́нии душ на́ших.

Богоро́дичен: Ра́дуйся, Пресвята́я Госпоже́, освяти́вшая Диве́ево Твои́м прише́ствием; ра́дуйся, насади́вшая ве́ру и́стинную. Ра́дуйся, собра́вшая мона́шествующих мно́жество.

Песнь 3

Ирмо́с: Небе́снаго кру́га Верхотво́рче, Го́споди,/ и Це́ркве Зижди́телю,/ Ты мене́ утверди́ в любви́ Твое́й,/ жела́ний кра́ю, ве́рных утвержде́ние,// Еди́не Человеколю́бче.

Вели́кое смотре́ние Бо́жие от утро́бы ма́терни освяти́ тя, Ма́рфо многопло́дная, и сосу́д благоприя́тен Ду́ха Всесвята́го показа́ тя, те́мже и избра́нница Влады́чицы яви́лася еси́.

Жела́ние неизрече́нныя красоты́ Христо́вы в души́ твое́й иму́щи, ра́достно с сестро́ю Параске́вою к ста́рцу Серафи́му потекла́ еси́.

Преподо́бный Серафи́м, целому́дрие и чистоту́ души́ твоея́ прови́дя, во общи́ну Диве́евскую отрокови́цу тя, трина́десяти лет су́щую, жи́тельствовати напра́ви.

Богоро́дичен: Ра́дуйся, во уде́л Себе́ Диве́ево избра́вшая; ра́дуйся, ве́рным, пребыва́ющим зде, Пода́тельнице благ земны́х. Ра́дуйся, Спору́чнице ве́чнаго спасе́ния.

Конда́к и и́кос пра́здника.

Сла́ва, седа́лен, глас 2:

Преподо́бная ма́ти на́ша Ма́рфо, ты, вся кра́сная ми́ра сего́ презре́вши и Небе́сных благ возжеле́вши, молча́нием, кро́тостию и смире́нием от ю́ности твоея́ о́браз равноа́нгельнаго жития́ яви́ла еси́, Небе́снаго Диве́ева нача́льнице.

И ны́не, пра́здника.

Песнь 4

Ирмо́с: Ты моя́ кре́пость, Го́споди,/ Ты моя́ и си́ла,/ Ты мой Бог, Ты мое́ ра́дование,/ не оста́вль не́дра О́тча/ и на́шу нищету́ посети́в./ Тем с проро́ком Авваку́мом зову́ Ти:// си́ле Твое́й сла́ва, Человеколю́бче.

Ца́рствие Бо́жие, внутрь тебе́ су́щее, измла́да позна́вши, житие́ твое́ кра́ткое по́двиги моли́твенными украси́ла еси́, любо́вию к Жениху́ Небе́сному горя́щи.

Моли́тву непреста́нную творя́щи, в кро́тости Небе́сней и молча́нии ра́достно пребыва́ла еси́, Ма́рфо всехва́льная, ча́до возлю́бленное преподо́бнаго Серафи́ма.

Все́ю душе́ю Бо́га возлюби́вши, в моли́тве непреста́нней дух твой ко Го́споду возноси́ла еси́, Ма́рфо досточу́дная, и по́двиги духо́вными всех удиви́ла еси́.

Богоро́дичен: Ра́дуйся, те́плая Хода́таице о подвиза́ющихся во оби́тели Твое́й; ра́дуйся, ми́лость Сы́на Твоего́ до сконча́ния ве́ка нам обеща́вшая. Ра́дуйся, Засту́пнице ро́да христиа́нскаго.

Песнь 5

Ирмо́с: Вску́ю мя отри́нул еси́/ от лица́ Твоего́, Све́те Незаходи́мый,/ и покры́ла мя есть чужда́я тьма, окая́ннаго?/ Но обрати́ мя, и к све́ту за́поведей Твои́х// пути́ моя́ напра́ви, молю́ся.

И́мя Госпо́дне при́сно вознося́щи и Еди́наго Христа́, и Сего́ ра́спята, ве́дущи, ум твой Све́том Боже́ственным просвеща́ла еси́ и се́рдце умиле́нием услажда́ла еси́.

Песносло́вим тя, ма́ти Ма́рфо, боле́зни бо и ско́рби и́ноческаго жития́ в терпе́нии и кро́тости му́жески претерпе́ла еси́.

Собесе́дница до́брая и послу́шница смире́нная преподо́бнаго Серафи́ма су́щи, ма́ти Ма́рфо, изря́дно во оби́тели потруди́лася еси́ и, в молча́нии непреста́нно пребыва́ющи, в та́йне открове́ния того́ о оби́тели Диве́евстей сохрани́ла еси́.

Богоро́дичен: Ра́дуйся, Де́во, я́ко благослове́нием Твои́м осени́ Диве́ево си́ла Вы́шняго; ра́дуйся, я́ко оби́тель Твоя́ мно́гия и́нокини воспита́. Ра́дуйся, я́ко просия́ зде мно́жество преподо́бных, моля́щихся о спасе́нии душ на́ших.

Песнь 6

Ирмо́с: Очи́сти мя, Спа́се,/ мно́га бо беззако́ния моя́,/ и из глубины́ зол возведи́, молю́ся:/ к Тебе́ бо возопи́х, и услы́ши мя,// Бо́же спасе́ния моего́.

Труды́ по́стническими и непреста́нною моли́твою дух твой укрепля́ла еси́, по́двигу преподо́бныя Алекса́ндры подража́ющи.

Безпло́тную во пло́ти ви́деша тя сестры́ твоя́, во о́трочестве па́че ста́риц духо́вно просия́вшую.

Многоразли́чныя по́двиги во оби́тели Диве́евстей соверши́вши, я́ко злата́я голуби́ца, си́ми от земли́ воспари́ла еси́ во оби́тели Небе́сныя, иде́же помяни́ и нас, тя восхваля́ющих.

Богоро́дичен: Ра́дуйся, Влады́чице, я́ко на насле́дие Твое́ при́сно призира́еши; ра́дуйся, я́ко благода́ти и ми́лости Твоея́ нас сподобля́еши. Ра́дуйся, благослове́ние Сы́на Твоего́ на нас низводя́щая.

Конда́к, глас 8:

Кро́тостию и смире́нием украси́вшися/ и любве́ Боже́ственныя испо́лнившися,/ ра́дость Небе́сную стяжа́ла еси́,/ отрокови́це ю́ная и ма́ти на́ша Ма́рфо,/ и, в а́нгельский о́браз от преподо́бнаго Серафи́ма обле́кшися,/ с му́дрыми де́вами в черто́г Небе́сный всели́лася еси́,// иде́же мо́лишися о спасе́нии душ на́ших.

И́кос:

Си́лы Небе́сныя ра́достно срето́ша ду́шу твою́, преподо́бная ма́ти Ма́рфо, в преселе́нии твое́м во оби́тели Небе́сныя, иде́же ны́не почива́еши, Пресвяту́ю Тро́ицу прославля́ющи. Те́мже ве́лие дерзнове́ние ко Го́споду иму́щи, не забу́ди нас, земны́х чад твои́х, и моли́ся о спасе́нии душ на́ших.

Песнь 7

Ирмо́с: О́троцы евре́йстии в пещи́/ попра́ша пла́мень дерзнове́нно,/ и на ро́су огнь преложи́ша, вопию́ще:// благослове́н еси́, Го́споди Бо́же, во ве́ки.

Ди́вно долготерпе́ние твое́ бысть, ма́ти Ма́рфо, ве́лия бо ско́рби и боле́зни, я́ко дар Бо́жий, восприя́ла еси́. Укрепи́ и нас моли́твами твои́ми, в малоду́шии изнемога́ющих, ско́рби жите́йския в терпе́нии понести́ и живота́ ве́чнаго дости́гнути.

В полу́нощи бо́дренно пребыва́ющи и в безсо́нии целоно́щно бдя́щи, моли́тву Иису́сову непреста́нно твори́ла еси́, преподо́бная, те́мже и му́дрым де́вам уподо́билася еси́.

Преподо́бнаго Серафи́ма ве́рная послу́шница бы́вши, Ма́рфо досточу́дная, любо́вь ева́нгельскую в се́рдце твое́м стяжа́ла еси́ и Небе́сному Жениху́ уневе́стилася еси́.

Богоро́дичен: Ра́дуйся, благи́х даро́в рабо́м Твои́м Всеще́драя Пода́тельнице; ра́дуйся, во бра́ни, в боле́знех и труде́х их премилосе́рдая Уте́шительнице. Ра́дуйся, наде́ждо и спасе́ние душ на́ших.

Песнь 8

Ирмо́с: Седмери́цею пещь/ халде́йский мучи́тель/ богочести́вым неи́стовно разжже́,/ си́лою же лу́чшею спасе́ны сия́ ви́дев,/ Творцу́ и Изба́вителю вопия́ше:/ о́троцы, благослови́те,/ свяще́нницы, воспо́йте,// лю́дие, превозноси́те во вся ве́ки.

Всем се́рдцем Бо́га возлюби́вши, ма́ти преподо́бная, служе́ние Ма́рфы и Мари́и соединя́ла еси́: я́ко Ма́рфа, в послуша́нии пребы́вши, и, я́ко Мари́я, вы́ну при ногу́ Иису́сову приседя́щи.

Пла́каше преподо́бный Серафи́м, кончи́ну блаже́нныя Ма́рфы ду́хом предуве́девый, до́ндеже узре́ ду́шу ея́ во Ца́рствии Небе́снем воспева́ющую: благослови́те Го́спода во ве́ки.

Цари́ца Небесе́ и земли́ по отше́ствии твое́м, ма́ти Ма́рфо, прия́т тя в лик дев святы́х, ты бо усе́рдием благи́м повеле́ния Сы́на Ея́ до́бре сотвори́ла еси́. Ны́не же в ра́дости Небе́сней пребыва́ющи, непреста́нно Того́ песносло́виши.

Богоро́дичен: Ра́дуйся, Храни́тельнице на́ша в настоя́щем ве́це; ра́дуйся, Предста́тельнице и непосты́дное упова́ние в бу́дущем. Ра́дуйся, прило́г вся́каго зла от уде́ла Твоего́ земна́го отража́ющая.

Песнь 9

Ирмо́с: Ужасе́ся о сем Не́бо,/ и земли́ удиви́шася концы́,/ я́ко Бог яви́ся челове́ком пло́тски,/ и чре́во Твое́ бысть простра́ннейшее Небе́с./ Тем Тя, Богоро́дицу,// А́нгелов и челове́к чинонача́лия велича́ют.

Преподо́бная ма́ти на́ша Ма́рфо, Цари́цы Небе́сныя и́стинная послу́шнице, ты, нача́ла тьмы ве́ка сего́ посо́бием Ея́ победи́вши, плоть умертви́вши и дух оживи́вши, благода́ти Боже́ственное де́йство прия́ла еси́. Не преста́й моля́щися за ны ко Го́споду поми́ловатися душа́м на́шим.

Стезе́ю те́сною ше́ствовавши, тьмочи́сленная кова́рства вра́жия победи́ла еси́ и Подвигополо́жнику спасе́ния на́шего угоди́ла еси́. От Него́же вене́ц сла́вы прие́мши, моли́ся о нас, да возмо́жем Го́споду после́довати и победи́тели греха́ яви́тися.

Ра́ка моще́й твои́х честны́х, ма́ти на́ша Ма́рфо, благоуха́ет па́че ины́х арома́т, сердца́ ве́рных услажда́ющи, и источа́ет благода́ть исцеле́ний в моли́тве к ним прибега́ющим.

Богоро́дичен: Пе́сни благода́рственныя прино́сим Ти, Ма́ти Бо́жия, я́ко спаса́еши нас при́сно от вся́ких бед и скорбе́й и любо́вию врачу́еши не́мощи на́ша.

Свети́лен:

Ра́дуйся, сла́вная оби́теле Диве́евская, моли́твенницу иму́щи в тебе́ просия́вшую, преподо́бную Ма́рфу, моля́щуюся приле́жно, о е́же изба́витися нам от бед и скорбе́й и поми́ловатися душа́м на́шим.

Сла́ва, и ны́не, пра́здника.

На хвали́тех стихи́ры, глас 5.

Подо́бен: Ра́дуйся, Живоно́сный Кре́сте:

Ра́дуйся, Небе́снаго Диве́ева нача́льнице,/ преподо́бная ма́ти на́ша Ма́рфо!/ Я́ко не́бо све́тлыми звезда́ми укра́шено,/ житие́ твое́ мно́гими по́двиги испо́лнися,/ ты бо, в ю́ных ле́тех духо́вною кре́постию утверди́вшися,/ а́нгельски на земли́ пожила́ еси́./ Помози́ и нам неле́ностно во спасе́ние труди́тися/ и Еди́ному Бо́гу послужи́ти,/ Его́же моли́ дарова́ти душа́м на́шим// мир и ве́лию ми́лость.

Ра́дуйся, преподо́бная ма́ти на́ша Ма́рфо,/ безмо́лвия и целому́дрия усе́рдная храни́тельнице!/ Ты, от ю́ности Христа́ возлюби́вши,/ Тому́ еди́ному всем се́рдцем послужи́ла еси́/ и любо́вь ева́нгельскую в се́рдце твое́м стяжа́ла еси́./ Испроси́ нам, притека́ющим к ра́це моще́й твои́х,/ печа́лей утоле́ние и боле́зней исцеле́ние,/ чистоту́ помысло́в и послуша́ния соверше́ннаго,// и душа́м на́шим мир и ве́лию ми́лость.

Ра́дуйся, преподо́бная ма́ти на́ша Ма́рфо,/ Цари́цы Небе́сныя ве́рная служи́тельнице!/ Ты, повеле́ния Сы́на Ея́ до́бре исполня́ющи,/ кончи́ну блаже́нную в ю́ных ле́тех прия́ла еси́/ и ли́ку святы́х дев сочета́лася еси́./ Ны́не в ра́дости Небе́сней пребыва́ющи,/ моли́ся о нас Христу́ Бо́гу и Пречи́стей Его́ Ма́тери,// дарова́ти душа́м на́шим мир и ве́лию ми́лость.

Сла́ва, глас 6:

Прииди́те, ве́рнии лю́дие,/ во святу́ю оби́тель Диве́евскую,/ я́же земны́й жре́бий Бо́жия Ма́тере нарица́ется,/ ублажи́м избра́нницу Пресвяты́я Богоро́дицы,/ преподо́бную Ма́рфу достосла́вную,/ уго́дницу Бо́жию и те́плую моли́твенницу/ и, припа́дающе к ея́ многоцеле́бным моще́м, си́це рцем:/ моли́ся ко Го́споду, всечестна́я ма́ти на́ша,// дарова́ти нам мир и ве́лию ми́лость.

И ны́не, пра́здника.

На Литурги́и слу́жба преподо́бным жена́м, и пра́здника.

Моли́тва

О богому́драя ма́ти на́ша Ма́рфо! Ты, в простоте́ се́рдца пожи́вши, кро́тостию Небе́сною и чистото́ю просия́ла еси́ и благопло́дная послу́шница преподо́бнаго Серафи́ма яви́лася еси́. Бу́ди нам, ма́ти всечестна́я, хода́таица непреста́нная о спасе́нии душ на́ших, да моли́твами твои́ми в стра́се Бо́жии утверди́мся и го́рняя му́дрствуем, а не земна́я. Помози́ нам, изнемога́ющим, укрепи́тися в любви́ и единомы́слии и ве́рным Христу́ пребы́ти, Ему́же со Отце́м и Святы́м Ду́хом подоба́ет вся́кая сла́ва, честь и поклоне́ние, во ве́ки веко́в. Ами́нь.

*Утверждена Священным Синодом*

*Русской Православной Церкви*

*23-24.09.2021 (журнал № 67).*